༄༅། །བླ་མ་སངས་རྒྱས་ཕུན་ཚོགས་ཀྱི་རྣམ་ཐར་མདོར་བསྡུས་སུ་

བཀོད་པ་བཞུགས་སོ། །

༄༅། །བླ་མ་སངས་རྒྱས་ཕུན་ཚོགས་ནི། དེའང་རབ་བྱུང་བཅོ་ལྔ་པའི་ལྕགས་གླང་སྟེ་སྤྱི་ལོ་ ༡༩༠༡ ལོར་སྤམ་གཞུང་གདང་ཁ་གསེར་གཞུང་ཞེས་པའི་ས་ཆ་རུ། ཡབ་ཨར་མྱེ་ཡེ་ཤེས་ཉི་མ་དང༌། ཡུམ་ཉང་བཟའ་བོ་སྒྲོན་གཉིས་སུ་བུ་བདུན་ཡོད་པའི་གསུམ་པ་རྗེ་བླ་མ་འདི་ཉིད་ཡིན། དེའང་བྱིས་པ་ཆུང་ངུའི་དུས་སུ་མིང་ཁྲ་ཧོ་ཟེར། ཡི་གེ་འབྲི་ཀློག་ཚེགས་མེད་དུ་མཁྱེན། ཉིན་རེ་བཀའ་འགྱུར་པོ་སྟི་བཞི་རེ་གསུངས་ཐུབ་པར་བྱུང༌། དིལ་ཡག་གི་ཆོས་གྲྭར་ཞུགས། མཁན་ཆེན་རྡོ་རྗེ་འཆང་ཟླ་བཟང་ངེས་དོན་ཆོས་ཀྱི་རྒྱལ་མཚན་མཆོག་གི་མདུན་དུ་གཙུག་ཕུད་ཕུལ། མཚན་སངས་རྒྱས་ཕུན་ཚོགས་ཞེས་གནང༌། སོར་བྱང་སྔགས་གསུམ་གྱི་སྡོམ་པ་ཞུས། རང་ལུགས་ཆོ་ག་ཆོས་སྤྱོད་ཡོངས་རྫོགས་བློ་ལ་ཚུད། གར་དབྱངས་གདངས་སོགས་ཕུལ་དུ་བྱུང་ཞིང་དབུ་མཛད་ལས་ཐོན་བྱུང༌། འདྲེན་མཆོག་མཚུངས་མེད་སྐྱབས་རྗེ་བླ་མ་ཟླ་བཟང་དང༌། ས་བཅུ་རྣམ་གཉིས། འབྲུག་པ་སྟོབས་བཅུ་རིན་པོ་ཆེ་སོགས་མཁས་གྲུབ་དུ་མའི་ཞབས་ལ་གཏུགས་ཏེ་མཉེས་པ་གསུམ་གྱི་སྒོ་ནས་བསྟེན། སྒྲུབ་ཁང་དུ་བཞུགས་སྐབས་མར་མི་དྭགས་གསུམ་དང༌། བདེ་ཕག་རྒྱལ་གསུམ་སོགས་ཡི་དམ་ལྷག་པའི་ལྷ་ཚོགས་ཀྱི་ཞལ་གཟིགས་ལུང་བསྟན་དངོས་སུ་ཐོབ་པའི་ཚུལ་གྲོགས་མཆེད་འགའ་ལ་བཤད་ནའང་བདེན་པར་མ་འཛིན་པས་གསང་རྒྱ་མཛད་ཞེས་༧སྐྱབས་རྗེ་བླ་མ་ཟླ་བ་བཟང་པོའི་ཞལ་ནས་ལན་མང་ཐོས། སྒྲུབ་པ་གྲོལ་སྐབས་ཐེམ་སྤང་མཛད་པར་དགོངས་ཀྱང་༧མཁན་ཆེན་བླ་མ་ཟླ་བ་བཟང་པོའི་ཚ་བ་སྒང་ཡག་དགོན་དུ་བླ་ཚབ་དང༌། སྒྲུབ་ཁང་གསར་འཛུགས་ཀྱི་སྒྲུབ་དཔོན་དུ་ལོ་གསུམ་བཞུགས་དགོས་པའི་བཀའ་ལུང་ལྟར་བྱོན། ཚ་བ་སྟོད་སྨད་ཀུན་ལ་ཕྲིན་ལས་ཆེན་པོ་བྱུང༌། རྒྱལ་བའི་བཀའ་འགྱུར་གྱི་ལུང་དང་གཞན་ཡང་དབང་ཁྲིད་དུ་མ་གསུངས། ལོ་གསུམ་བཞུགས་ནས་སློབ་ཚོགས་ཡང་རབ་ཏུ་རྒྱས། དེ་རྗེས་ཕ་ཡུལ་དུ་ཡར་ཕེབས། སྐྱབས་རྗེ་རྡོ་རྗེ་འཆང་ཟླ་བཟང་ངེས་དོན་ཆོས་ཀྱི་རྒྱལ་མཚན་དང་ས་བཅུ་རྣམ་གཉིས་མདུན་དུ། མཛོ་རྡང་གང་དང་རྟ་དྲིལ་རྡང་གང༌། གུར་སྒར་གཞིས་དང་མཆོད་ཆས་མ་ཚང་བ་མེད་པ་བཅས་སྤོང་དག་མཛད་ནས་ཕུལ། དེ་ནས་དཀོར་རྫས་ཁབ་སྐུད་པ་ཙམ་མི་བཞེས་པ་དང་ཕྱོགས་མེད་རྒྱལ་ཁམས་འགྲིམས་པའི་དམ་བཅའ་ཕུལ། སྐྱབས་རྗེ་ཟླ་བ་བཟང་པོའི་ཞལ་ནས། རེ་ཞིག་དེ་ལྟར་མཛད་ནས་སླར་རང་དགོན་དུ་ཕེབས་ཤོག་ཅེས་པའི་བཀའ་བསྩལ། དེ་ནས་ཞབས་ཐང་དུ་དབུས་ལྷ་ལྡན་ཕྱོགས་དང་ལྷོ་གནས་རྒྱས་པར་གནས་གཟིགས་མཛད། ཁྱད་པར་རྗེ་མི་ལའི་སྒྲུབ་གནས་རྣམས་སུ་སྒྲུབ་པ་ལོ་ཤས་མཛད། མོན་པ་གྲོ་སྟག་ཚང་དུ་སྒྲུབ་པ་མཛད་སྐབས་སུ་ལྷོ་འབྲུག་ཆོས་རྒྱལ་ཆེན་པོ་དང་མཇལ་འཕྲད་མཛད། ཆོས་རྒྱལ་ཆེན་པོ་མི་ཕྱེད་པའི་དད་པ་སྐྱེས། དབང་ལུང་དང་ཟབ་མོའི་གདམས་ངག་བཅས་ཞུས། རྟེན་གྱི་མཆོད་གནས་སུ་བཞུགས་པར་ཞུས་ཀྱང་མ་གནང༌། དེ་ནས་རིས་མེད་ཀྱི་མཁས་གྲུབ་དུ་མ་དང་མཇལ། དེ་རྗེས་གདན་ས་ཆེན་པོ་དིལ་ཡག་དགོན་དུ་ཚུར་ཕེབས། ཚྭ་ཚྭའི་ཕུར་ཐེམ་སྤང་མཛད་དེ་ལོ་གསུམ་བཞུགས་ནས་མུན་མཚམས་མཛད། ཉེ་གནས་ཁ་སྟོད་དགེ་སློང་ནག་པོ་ཞེས་པས་ཞབས་ཞུས་སྒྲུབ། རྒྱལ་དབང་རིག་པའི་རྡོ་རྗེ་མཆོག་གདན་ས་ཆེན་པོ་དེ་ཉིད་ལ་ཕེབས་སྐབས་ཞབས་ཐང་དུ་ཚྭ་ཚྭའི་ཕུའི་མཚམས་ཁང་སྒོར་བྱོན། དེ་ནས་སྐར་ཁུང་གི་བརྩེགས་པ་བཤིག་ནས་ནང་དུ་གདན་དྲངས། ཞོ་ཏིང་ཆུང་གང་ཕུལ་བ་བཞེས། ཉམས་རྟོགས་ཀུན་ཞུས་མཐར་བཅད། དིལ་ཆུང་ཉིན་ཞེས་པར་ས་རྟགས་ཞིག་མཛད་ཡོད་པས་གནས་དེར་སྒྲུབ་པ་བྱས་ན་བསྟན་འགྲོར་ཕན་ངོ་ཆེ་བར་ཤར་ཞེས་གསུངས། དེ་ནས་མི་འགྱང་བར་གོང་ཀར་སངས་ཞེས་པ་འཚོལ་དུ་བཏང༌། རྡོ་ཞིག་གི་སྟེང་དུ་ནས་ཚོམ་བུ་ཞིག་ཡོད་པ་རྙེད། དེ་རུ་མཚམས་ཁང་གསར་དུ་བརྩེགས་ཏེ་སྒྲུབ་པ་ཡུན་རིང་མཛད། མཁན་ཆེན་ཟླ་བཟང་ངེས་དོན་ཆོས་ཀྱི་རྒྱལ་མཚན་ནས་མཚམས་ལས་གྲོལ་ཏེ་བསྟན་དགོན་ལ་ཉམས་གཟིགས་མཛད་དགོས་པའི་བཀའ་བབས་དོན་ལྟར་བཅད་རྒྱ་ལས་གྲོལ། མཁན་ཆེན་རྡོ་རྗེ་འཆང་ཟླ་བ་བཟང་པོའི་རྒྱལ་ཚབ་ཏུ་མངའ་གསོལ་དང་འབྲེལ་བསྟན་དགོན་གྱི་འགན་བཞེས་མཛད། དེ་དང་མི་རིང་བར་སྐྱབས་རྗེ་ཟླ་བཟང་སྐུ་ཞི་བའི་དབྱིངས་སུ་གཟིམས་པའི་ཚུལ་བསྟན། དེ་ནས་ལྷོ་བསུ་རུང་ཕྱོགས་སུ་འདུལ་བྱར་ཕེབས། དགོན་སྡེ་ཀུན་ལ་རྒྱལ་བའི་བཀའ་འགྱུར་གྱི་ལྗགས་ལུང་དང༌། གཞན་ཡང་དབང་ལུང་མན་ངག་ཟབ་རྒྱས་བསྩལ་བའི་སློབ་ཚོགས་ད་ལྟའི་བར་དུ་མཆིས། ཡུལ་ཕྱོགས་དེ་དག་ཏུ་ནགས་རི་ལ་མེ་ཆེན་མཆེད་ནས་རྗེ་བླ་མར་སྐྱབས་འཇུག་ཞུས་པས་དངུལ་ཆུ་ཕ་རིའི་གྲོང་དུ་ཕྱག་ནས་བབས་པ་དང་མེ་རང་ཞིར་གྱུར་པ་སོགས་ངོ་མཚར་བའི་ལོ་རྒྱུས་ད་ལྟའི་བར་དུ་ཡང་མང་ངོ༌། །བྱམས་མགོན་བླ་མ་པདྨ་དབང་མཆོག་རྒྱལ་པོ་ནས་མཁན་ཆེན་ཟླ་བ་བཟང་པོའི་ཡང་སྲིད་རིན་པོ་ཆེ་འཚོལ་བར་ཤོག་ཅེས་པའི་བཀའ་ལུང་དང་བང་མི་ཆེད་བཏང་གནང་བར་བརྟེན། སྡེ་དགེ་དཔལ་སྤུངས་སུ་དཔོན་སློབ་ཉུང་བསྡུས་ཕེབས། བྱམས་མགོན་རྡོ་རྗེ་འཆང་ཆེན་པོའི་སྒྲིབ་མེད་ཡེ་ཤེས་ཀྱི་གཟིགས་པར་བརྟེན་ཡང་སྲིད་འཁྲུལ་མེད་ངེས་རྙེད་བྱུང་བའི་སྐོར་བླ་མའི་རྣམ་ཐར་ལས་གསལ། གདན་ས་ཆེན་པོ་དིལ་ཡག་དགོན་དུ་གདན་དྲངས། གསེར་ཁྲིར་མངའ་གསོལ་བ་སོགས་ཕྱི་ནང་གི་ཐུགས་ཁུར་ཡོངས་རྫོགས་ལོ་མང་མཛད། སྐྱབས་རྗེ་ཟླ་སྤྲུལ་དང་ས་བཅུ་གཉིས་གཙོར་གྱུར་འདུས་པ་ཡོངས་ལ་ཀར་ལུགས་རྒྱུད་སྡེ་ཀུན་གྱི་དབང་ལུང་མན་ངག་དང་བཅས་པ་ཕུལ། དེ་རྗེས་སྒྲུབ་དཔོན་མཛད། སྒྲུབ་ཐེངས་དང་པོའི་སྒྲུབ་གྲྭ་བླ་མ་ཀུན་དགའ་བསྟན་འཛིན་དང་བླ་མ་བཟོད་མཐར་སོགས་ཡིན། དེ་ནས་བཟུང་སྤྱི་ལོ་ ༡༩༥༨ ལོར་ཟིང་འཁྲུག་མ་བྱུང་བར་སྒྲུབ་དཔོན་མཛད་པ་དང༌། ཕྱོགས་འདུས་ཀྱི་སློབ་ཚོགས་རྣམས་ལ་ཆོས་འཁོར་ལོ་བསྐོར་ཞིང་བཞུགས། སྤྱི་ལོ་ ༡༩༥༩ ལོར་རྒྱ་ནག་གི་ཟི་ལིང་ཁྲིམས་མུན་དུ་གདན་དྲངས། སྤྱི་ལོ་ ༡༩༦༢ ལོར་དགུང་གྲངས་༦༢་ཕེབས་པར་གཟུགས་སྐུའི་བཀོད་པ་འོད་གསལ་ཆོས་སྐུའི་ཀློང་དུ་བསྡུས་སོ། །

 སློབ་ཚོགས་གཙོ་བོ་ནི། ཟླ་བཟང་ངེས་དོན་ཆོས་ཀྱི་ཉི་མ་དང༌། ས་བཅུ་ཡོངས་གྲུབ་འོད་གསལ་སྙིང་པོ། བླ་མ་བཟོད་མཐར། བླ་མ་ཀུན་དགའ། མཁན་ཆེན་རྒན་ཚེ་རྒྱམ། ལྷོ་སྐྱ་ར་སྤྲུལ་སྐུ། ཡག་སྤྲུལ་སྐུ་སོགས་བསྟན་འཛིན་སྐྱེས་ཆེན་དམ་པ་དུ་མ། གཞན་ཡང་ཚ་བ་སྒང་ཡག་དགོན་དང༌། ཡེ་ཆོས་དགོན། སྒྲོལ་མ་ལྷ་ཁང་དགོན་སོགས་དང༌། ལྷོ་བསུ་རུང་དག་སྐྱར་དཔལ་འབར་དགོན་རྣམས་སུ་ལམ་སྣེ་ཟིན་པའི་རྟོགས་ལྡན་རི་ཁྲོད་འགྲིམ་པ་མང་དུ་བྱོན་ནོ།། །།